b'\n_START_ARTICLE_\nNit de lluna\n_START_SECTION_\nDescripci\xc3\xb3\n_START_PARAGRAPH_\nNit de lluna presenta dos objectes d\'\xc3\xbas quotidi\xc3\xa0 deslliurats de la seva funci\xc3\xb3 original i sense ornamentaci\xc3\xb3 afegida, disposats sobre un escenari de fusta. En aquest espai s\'enfronten formes antag\xc3\xb2niques definides per la l\xc3\xadnia corba (l\'ou de sargir) i la recta (el fust de filar), els quals al seu torn es troben protegits per una caixa de fusta semicircular que, a tall d\'urna, accentua el lirisme de l\'escenografia en tant que for\xc3\xa7a la il\xc2\xb7luminaci\xc3\xb3 lateral de l\'escena, particularment fosca i misteriosa._NEWLINE_Un espai que, a m\xc3\xa9s a m\xc3\xa9s, es troba dins d\'una caixa de fusta semicircular a manera d\'urna, que refor\xc3\xa7a la import\xc3\xa0ncia de la il\xc2\xb7luminaci\xc3\xb3 en contrastar la foscor del fons de la caixa amb la llum exterior que penetra lateralment, tot subratllant el to po\xc3\xa8tic de l\'escenografia. Segurament aquest aspecte, juntament amb el t\xc3\xadtol que li don\xc3\xa0 l\'artista, aporten un suggeriment de misteri que emfatitzen el to po\xc3\xa8tic i l\xc3\xadric d\'aquest objecte.\n_START_SECTION_\nR\xc3\xa8plica al MNAC\n_START_PARAGRAPH_\nEl Museu Nacional d\'Art de Catalunya conserva una r\xc3\xa8plica de Nit de lluna, feta de fusta vista i fusta tenyida i que l\'escultor lleidat\xc3\xa0 elaboraria durant la d\xc3\xa8cada dels anys 70 del segle XX, quan es trobava immers en una fase de realitzar diverses versions ampliades d\'algunes obres dels anys 30, com tamb\xc3\xa9 \xc3\xa9s el cas del Monument actualment instal\xc2\xb7lat a la pla\xc3\xa7a de George Orwell de Barcelona. En tot cas, la versi\xc3\xb3 de Nit de lluna del Museu Nacional es diferencia de l\'original perqu\xc3\xa8 \xc3\xa9s de major dimensi\xc3\xb3 \xe2\x80\x9471 \xc3\x97 40 \xc3\x97 4,5 cm\xe2\x80\x94 i no es troba dins una caixa semicircular amb un costat de vidre.\n_START_SECTION_\nAn\xc3\xa0lisi\n_START_PARAGRAPH_\nNit de lluna destaca per la seva senzillesa formal i la descontextualitzaci\xc3\xb3 funcional dels elements. Tot i aix\xc3\xb2, l\'artista \xc3\xa9s capa\xc3\xa7 de compondre un interessant joc de contrasts, refor\xc3\xa7at pel t\xc3\xadtol de l\'obra, entre la rigidesa i la l\xc3\xadnia recta del fus (arbre) i la mobilitat i la l\xc3\xadnia corba de l\'ou (lluna). En aquest sentit, s\'ha comparat amb Aur\xc3\xa8ola astral, ja que tamb\xc3\xa9 fa un joc de contrasts entre dos elements._NEWLINE_En aquesta obra, l\'autor no recorre a la utilitzaci\xc3\xb3 de materials modelats com els de les seves escultures m\xc3\xa9s organicistes, deutores de les obres de Jean Arp, ni a l\'exploraci\xc3\xb3 de les possibilitats expressives de materials o objectes d\'\xc3\xbas quotidi\xc3\xa0 o industrials en \xc3\xa9sser modificats, sin\xc3\xb3 que reutilitza objectes trobats descontextualitzats que en associar-se d\'una determinada manera apunten, no un sentit figuratiu sin\xc3\xb3 suggestiu, una s\xc3\xa8rie d\'afinitats que fan que assoleixin una nova funci\xc3\xb3 com a met\xc3\xa0fora po\xc3\xa8tica._NEWLINE_No \xc3\xa9s aquesta precisament la tend\xc3\xa8ncia m\xc3\xa9s significativa de l\'obra escult\xc3\xb2rica de Leandre Crist\xc3\xb2fol, per\xc3\xb2 s\xc3\xad que aquesta es correspon al seu vessant m\xc3\xa9s vinculat a la po\xc3\xa8tica surrealista, obsessionada per la producci\xc3\xb3 d\'objectes simb\xc3\xb2lics. En aquest sentit cal destacar, per\xc3\xb2, que en el cas de Crist\xc3\xb2fol no es tracta simplement d\'una ordenaci\xc3\xb3 formal de materials o objectes, sin\xc3\xb3 que aquesta operaci\xc3\xb3 se sotmet als imperatius de la seva intu\xc3\xafci\xc3\xb3 sensible.\n_START_SECTION_\nExposicions\n_START_PARAGRAPH_\nVa ser una de les obres que va presentar l\'escultor a l\'exposici\xc3\xb3 logicofobista, organitzada pel grup ADLAN el 1936, juntament amb Peix damunt la platja, Aur\xc3\xa8ola astral i impassibles est\xc3\xa0 a punt de sortir i Finestra. L\'exposici\xc3\xb3 tamb\xc3\xa9 va comptar amb la pres\xc3\xa8ncia d\'Artur Carbonell, \xc3\x80ngel Ferrant, Esteve Franc\xc3\xa8s, Ramon Marinel\xc2\xb7lo, Joan Massanet, Maruja Mallo, \xc3\x80ngel Planells, Jaume Sans, N\xc3\xa0dia Sokalova, Remedios Varo i Juan Ismael._NEWLINE_El 1949, any en qu\xc3\xa8 Crist\xc3\xb2fol va reprendre la seva activitat expositiva, va presentar la seva producci\xc3\xb3 figurativa de tem\xc3\xa0tica popular a la seva mostra individual a l\'Institut d\'Estudis Ilerdencs, acompanyada per\xc3\xb2 de Nit de lluna i les obres Monument, Volums est\xc3\xa0tics i dues fotografies de L\'aur\xc3\xa8ola astral i impassibles est\xc3\xa0 a punt de sortir i Peix damunt la platja. El 1956, va presentar altre cop una exposici\xc3\xb3 individual, patrocinada per Cercle de Belles Arts, en la que va fer un rep\xc3\xa0s a la seva traject\xc3\xb2ria figurativa, encara que, com en moltes altres ocasions, en l\'exposici\xc3\xb3 es van incloure algunes de les seves peces no figuratives dels anys trenta, entre les quals, Nit de lluna._NEWLINE_El 1970 Leandre Crist\xc3\xb2fol va participar amb l\'obra Nit de lluna en l\'exposici\xc3\xb3 homenatge "ADLAN/Testimoni d\'\xc3\xa8poca" al Col\xc2\xb7legi d\'Arquitectes de Barcelona. Nit de lluna, juntament amb Monument, van ser les obres seleccionades per Margit Rowell el 1986 per a l\'exposici\xc3\xb3 "Qu\'est-ce que la sculpture moderne?" al Centre Georges Pompidou de Par\xc3\xads, en una mostra que volia destacar les principals aportacions internacionals a l\'escultura del segle XX.'